代九九
作者：元稹
朝代：唐

paragraphs: 昔年桃李月，顏色共花宜。
廻臉蓮初破，低蛾柳竝垂。
望山多倚樹，弄水愛臨池。
遠被登樓識，潛因倒影窺。
隔林徒想像，上砌轉逶迤。
謾擲庭中果，虛攀牆外枝。
強持文玉佩，求結麝香縭。
阿母憐金重，親兄要馬騎。
把將嬌小女，嫁與冶遊兒。
自隱勤勤索，相要事事隨。
每常同坐臥，不省暫參差。
纔學羞兼妒，何言寵便移。
青春來易皎，白日誓先虧。
僻性嗔來見，邪行醉後知。
別牀鋪枕席，當面指瑕疵。
妾貌應猶在，君情遽若斯。
的成終世恨，焉用此宵爲。
鸞鏡燈前撲，鴛衾手下隳。
參商半夜起，琴瑟一聲離。
努力新叢豔，狂風次第吹。